วัดช่องสาริกา (จังหวัดลพบุรี)

วัดช่องสาริกา ตั้งอยู่ ณ บ้านช่องสาริกา  เลขที่ 183 หมู่ที่ 12 ถนนสายสาม   ตำบลช่องสาริกา  อำเภอพัฒนานิคม  จังหวัดลพบุรี  สังกัด คณะสงฆ์มหานิกาย  มีฐานะเป็นวัดราษฎร์ มีเนื้อที่ 11 ไร่หนังสือประวัติวัดทั่วราชอาณาจักร เล่ม 5 กองพุทธสถาน, สำนักงานพระพุทธศาสนาแห่งชาติ 2553:87.

 ประวัติ 

เมื่อประมาณปี พุทธศักราช 2490-2495 ประชาชนหลายหมู่บ้านได้อพยพเข้าอาศัยประกอบอาชีพมากขึ้น ในสมัยนั้นเป็นถิ่นทุรกันดาร การคมนาคมมีความยากลำบาก ถนนหนทางก็มีแต่ทางเท้า ทางเกวียน วัดวาอารามก็อยู่ห่างไกลมาก ทำให้ไม่สะดวกในการเดินทาง ไปประกอบบำเพ็ญบุญกุศล ชาวบ้านจึงได้ปรึกษาหารือกัน และมีความเห็นสอดคล้องตามกันว่าสมควรที่จะสร้างวัดขึ้นในหมู่บ้าน จึงได้ริเริ่มดำเนินการสร้างวัด (ที่พักสงฆ์) ขึ้น ในปี พุทธศักราช 2497 โดยมี พระอาจารย์สิงห์ เป็นผู้ปกครองที่พักสงฆ์   ซึ่งได้รับบริจาคที่ดิน ให้สร้างวัด จากนายสุข  บุญจันทร์

ต่อมานายสุข  บุญจันทร์  เป็นตัวแทนชาวบ้านได้ไปติดต่อกับทางราชการเพื่อขออนุญาตสร้างวัดให้ถูกต้องตามทะเบียนของกรมการศาสนา(สำนักงานพระพุทธศาสนาแห่งชาติ) และได้รับอนุญาตให้สร้างวัดจากทางราชการ เมื่อวันที่ 1 กันยายน พุทธศักราช 2512 จึงได้เริ่มทำการปลูกสิ่งก่อสร้าง เสนาสนะ ถาวรวัตถุขึ้น ตามลำดับ 

ต่อมากระทรวงศึกษาธิการก็ได้ประกาศตั้งเป็นวัดเมื่อวันที่ 23  เมษายน พุทธศักราช 2514 ชื่อ “วัดช่องสาริกา”  โดยมีพระอาจารย์ชื่น เป็นเจ้าอาวาส รูปแรก
ต่อมาพระอาจารย์ชื่น  มรณภาพ ทางคณะสงฆ์ได้แต่งตั้ง  พระอาจารย์ประเสริฐ         จิรวฑฺฒโณ (พันธุ์เจริญ) เป็นเจ้าอาวาส  เมื่อพระอาจารย์ประเสริฐ มรณภาพ ทางคณะสงฆ์ได้แต่งตั้ง รักษาการเจ้าอาวาส  สืบต่อกันมาอีกหลายรูป จนมาถึงสมัย พระอาจารย์โพธิ์  จนฺทปชฺโชโต  รักษาการเจ้าอาวาส  จึงได้ริเริ่มก่อสร้างโบสถ์ ขึ้น โดยได้ขอพระบรมราชานุญาต  นำตราสัญญาลักษณ์งานกาญจนาภิเษก  มาประดับหน้าบันอุโบสถ และได้วางศิลาฤกษ์ เมื่อ พุทธศักราช 2538 และทำการก่อสร้างเรื่อยมา  แต่มิทันที่จะแล้วเสร็จ พระอาจารย์โพธิ์  ก็มรณภาพเสียก่อน  ต่อมาพระอาจารย์หอม ซึ่งเป็นพระน้องชายของท่าน และได้รับแต่งตั้งเป็นเจ้าอาวาสท่านจึงได้สานงานต่อ ก่อสร้างจนแล้วเสร็จ และได้รับพระราชทานวิสุงคามสีมา เมื่อวันที่ 25 กุมภาพันธ์  พุทธศักราช 2541  แต่เนื่องจากในขณะนั้น พระอาจารย์หอม  ท่านมีความจำเป็นต้องลาสิกขา  เพื่อมาช่วยเหลือแบ่งเบาภาระทางครอบครัว การดำเนินงานจึงขาดช่วงลง และไม่สามารถดำเนินการจัดงาน ผูกพัทธสีมา ฝังลูกนิมิต ให้สำเร็จลุล่วงได้  ในระหว่างนี้ก็ได้มีการแต่งตั้งรักษาการเจ้าอาวาส เพื่อดูแลรักษาวัด หลายรูป

จวบจนกระทั่งปี  พุทธศักราช 2545  พระอาจารย์ทองพาน  ถิรธมฺโม  ได้มาพักจำพรรษา และได้รับแต่งตั้งเป็นเจ้าอาวาส เมื่อวันที่ 14  ธันวาคม  พุทธศักราช  2546   ได้พิจารณาเห็นว่าสมควรที่จะทำการ ผูกพัทธสีมา ฝังลูกนิมิต  ให้เรียบร้อย  จึงทำการบูรณะ ซ่อมแซม จนเสร็จสมบูรณ์ และได้กำหนดให้มีการผูกพัทธสีมา  เพื่อให้ญาติโยม มาร่วมปิดทองฝังลูกนิมิต ตั้งแต่วันที่ 28  ธันวาคม  พ.ศ. 2551  ถึงวันที่ 3  มกราคม  พ.ศ. 2552 ต่อมาประมาณปลายปี พ.ศ. 2552  ท่านพระอาจารย์ทองพาน  ถิรธมฺโม  ก็ได้ลาออกจากตำแหน่งเจ้าอาวาส เพื่อกลับไปอยู่บ้านเดิมของท่าน ที่จังหวัดราชบุรีหนังสือสูจิบัตร งานปิดทองฝังลูกนิมิต วัดช่องสาริกา 3 มกราคม พ.ศ. 2552

และต่อมาในช่วงเดือน มีนาคม  พ.ศ. 2553  ญาติโยมก็ได้ทำการนิมนต์ พระอาจารย์อนุชา  อุปคุตฺโต  มาดูแลรักษาวัด และได้รับการแต่งตั้งเป็นเจ้าอาวาส เมื่อวันที่ 14  กรกฎาคม  พ.ศ. 2554 ต่อมาเมื่อวันที่ 5 ธันวาคม พ.ศ. 2559 พระอธิการอนุชา อุปคุตฺโต ได้รับพระราชทานพระราชทินนามจากพระบาทสมเด็จพระเจ้าอยู่หัวภูมิพลอดุยเดช ในหลวงรัชกาลที่ 9 เป็น พระครูสัญญาบัตร ในตำแหน่งเจ้าอาวาสวัดราชชั้นโท ในพระราชทินนามที่   "พระครูพัฒนาภิบาล" ทำหน้าที่ปกครอง ดูแลรักษาวัด และพระภิกษุ สามเณร ตั้งแต่นั้นมา จนถึงปัจจุบัน

สถาปัตยกรรม 

 พระอุโบสถ  สร้างเมื่อปี พ.ศ. 2538 เป็นอาคารคอนกรีตเสริมเหล็ก กว้าง 6 เมตร ยาว 17 เมตร
 พระประธาน  ในพระอุโบสถ ปางมารวิชัย หน้าตัก กว้าง 59 นิ้ว. สูง 87 นิ้ว.หนังสือประวัติวัดทั่วราชอาณาจักร เล่ม 5 กองพุทธสถาน, สำนักงานพระพุทธศาสนาแห่งชาติ 2553:88.
 ศาลาการเปรียญ สร้างเสร็จเมื่อปี พ.ศ. 2542  เป็นอาคารคอนกรีตเสริมเหล็ก ทรงไทยประยุกต์ กว้าง 15 เมตร  ยาว 20 เมตร
 หอสวดมนต์  สร้างเสร็จเมื่อปี พ.ศ. 2540  กว้าง 9 เมตร ยาว 15 เมตร  
 กุฏิเจ้าอาวาส  สร้างเสร็จเมื่อปี พ.ศ. 2552  กว้าง 9 เมตร ยาว 9.50 เมตร 
 กุฏิปูนทรงไทยแถวรวม สร้างเสร็จเมื่อปี พ.ศ. 2553 กว้าง 6 เมตร ยาว 9 เมตร  
 หอระฆัง  กว้าง 2.50 เมตร ยาว 2.50 เมตร
 ฌาปณสถาน (เมรุ) กว้าง 4.50 เมตร ยาว 10.50 เมตร
 ศาลาเอนกประสงค์   กว้าง 12 เมตร ยาว 16 เมตร
 โรงครัว  กว้าง 9 เมตร ยาว 10 เมตรหนังสือประวัติวัดทั่วราชอาณาจักร เล่ม 5 กองพุทธสถาน, สำนักงานพระพุทธศาสนาแห่งชาติ 2553:88.

 เจ้าอาวาส 

 1.พระอธิการชื่น (ไม่ทราบฉายา)  2514-2521 
 2.พระอธิการประเสริฐ   จิรวฑฺฒโณ (พันธุ์เจริญ) 2522-2535  
 3.พระอธิการหอม (ไม่ทราบฉายา) 2539-2541
 4.พระอธิการทองพาน  ถิรธมฺโม  2545-2552หนังสือประวัติวัดทั่วราชอาณาจักร เล่ม 5 กองพุทธสถาน, สำนักงานพระพุทธศาสนาแห่งชาติ 2553:88.
 5.พระครูพัฒนาภิบาล 2553 – ปัจจุบัน

 อ้างอิง 

ช่องสาริกา